
	Παρουσίαση του βιβλίου
ΑΝΤΙΣΤΑΣΗ

«ΕΤΣΙ ΥΠΕΡΑΣΠΙΣΤΗΚΑΜΕ

 ΤΗ ΔΗΜΟΚΡΑΤΙΑ...»

του Χρύσανθου Χρυσάνθου

στο Σπίτι της Κύπρου

Την Πέμπτη 25 Οκτωβρίου 2018 και ώρα 19:00, το Σπίτι της Κύπρου και η Επιτροπή Καταρτισμού και Τήρησης Μητρώου Μαχητών της Αντίστασης, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού Κύπρου, θα παρουσιάσουν, το βιβλίο του Χρύσανθου Χρυσάνθου, ΑΝΤΙΣΤΑΣΗ «ΕΤΣΙ ΥΠΕΡΑΣΠΙΣΤΗΚΑΜΕ ΤΗ ΔΗΜΟΚΡΑΤΙΑ...». Μαρτυρίες για τους αγώνες κατά του πραξικοπήματος της χούντας και της ΕΟΚΑ Β΄ στην Κύπρο. Το Μνημείο Δημοκρατίας και Αντίστασης που κοσμεί το εξώφυλλο είναι έργο της γλύπτριας Μάρως Παρτζίλη.
Χαιρετισμό θα απευθύνουν ο Πρόεδρος Επιτροπής Καταρτισμού και Τήρησης Μητρώου Μαχητών της Αντίστασης, κ. Γιώργος Λουκά, ο Πρόεδρος της Επιτροπής Φυλακισθέντων και Εξορισθέντων Αντιστασιακών 1967-1974 (Ε.Φ.Ε.Α.), κ. Κώστας Μανταίος και ο Πρέσβης της Κυπριακής Δημοκρατίας κ. Κυριάκος Κενεβέζος.
Θα ακουστούν μαρτυρίες από τους αντιστασιακούς, κ. Σταύρο Κορνήλιο, στενό συνεργάτη του Αρχιεπισκόπου Μακαρίου Γ΄ και κ. Ανδρέα Φιλιππίδη,  μέλος της Επιτροπής Καταρτισμού και Τήρησης Μητρώου Μαχητών της Αντίστασης.
Θα μιλήσουν ο τέως Πρόεδρος της Βουλής των Αντιπροσώπων της Κυπριακής Δημοκρατίας, κ. Γιαννάκης Ομήρου, ο Επίτιμος Αντιστράτηγος, πρώην Βουλευτής κ. Άγγελος Πνευματικός και η σύζυγος του ήρωα του αντιχουντικού αγώνα Σπύρου Μουστακλή, κ. Χριστίνα Μουστακλή.
Η εκδήλωση θα ολοκληρωθεί με την αντιφώνηση του συγγραφέα.
Θα συντονίσει η δημοσιογράφος Αλεξάνδρα Χριστακάκη.

--------------------------------------------------------------

Ο δρ Χρύσανθος Χρυσάνθου γεννήθηκε στην Κύπρο το 1960 και είναι απόφοιτος του Κρατικού Πανεπιστημίου του Λένινγκραντ - νυν Αγίας Πετρούπολης, από το οποίο απέκτησε μεταπτυχιακό τίτλο Masters in Journalism. Αφού εκπόνησε διδακτορική διατριβή στο Τμήμα Κοινωνικών και Πολιτικών Επιστημών του Πανεπιστημίου Κύπρου, του απονεμήθηκε διδακτορικός τίτλος (PhD) το 2004. Εργάστηκε για πολλά χρόνια ως δημοσιογράφος σε ραδιοτηλεοπτικούς σταθμούς, περιοδικά και εφημερίδες, κυρίως στον Δημοσιογραφικό Οργανισμό «Ο Φιλελεύθερος», στον οποίο, ανάμεσα σε άλλα, διετέλεσε υπεύθυνος του τμήματος ειδικών εκδόσεων. Διδάσκει κατά διαστήματα στο Πανεπιστήμιο Κύπρου και στο Ανοικτό Πανεπιστήμιο Κύπρου, κυρίως γνωστικά αντικείμενα σε σχέση με τα ΜΜΕ και τη Δημοσιογραφία. Έχει στο ενεργητικό του επιστημονικές έρευνες, μελέτες, δημοσιεύσεις και εκδόσεις πέραν των 40 βιβλίων, με θέματα που αφορούν διάφορες πτυχές της κοινωνικής ζωής, όπως την πολιτική, τα ΜΜΕ, τον πολιτισμό, την εκπαίδευση, τον αθλητισμό κ.λπ., επιχειρώντας να ρίξει φως σε αθέατες πλευρές του παρελθόντος και του παρόντος.

